Radebe gooi wal oor SA betrokkenheid by Suid-Soedannese raffinadery | Maroela Media
Minister van energie Jeff Radebe sê sy planne vir moontlike Suid-Afrikaanse betrokkenheid by 'n olieonderneming in Suid-Soedan is eerlik en gemik daarop om toegang tot goedkoper ruolie te verseker en die plaaslike brandstofprys te beteuel.
Radebe het die media vanoggend tydens 'n konferensie in Pretoria toegespreek.
"As regering wil ons op 'n punt uitkom waar ons prys van brandstof gunstig vergelyk met dié van olieproduserende lande," het die minister gesê, vier dae ná die Sunday Times beweer het hy is besig met ongemagtigde besteding in sy najaging van 'n twyfelagtige olie-ooreenkoms met die oorloggeplunderde Suid-Soedan.
Radebe het gesê dié oogmerk het ook gelei tot gesprekke met die ministers van energie van Nigerië, Ekwatoriaal-Guinee en Botswana.
"Suid-Soedan is 'n noemenswaardige olieprodusent met geraamde reserwes van 3,5 miljard vaatjies ruolie. Dit het ook drie biljoen ("trillion") kubieke voet natuurlike gas in sy geraamde reserwes. Die land se reserwes is die derde grootste op die Afrika-vasteland, naas Nigerië en Angola," het Radebe gesê.
Die projek is verlede jaar van stapel gestuur ná 'n uitnodiging van Suid-Soedan om deel te neem aan sy olie- en gasbedryf en Radebe is gemagtig om 'n memorandum van verstandhouding namens die regering te onderteken.
Radebe het gesê die gesamentlike projek maak voorsiening vir 'n ontginningsblok, gevolg deur 'n pypleiding, nuwe raffinadery en uiteindelik 'n nuwe olieterminaal.
"Dit sal Suid-Soedan se reserwes ontsluit en hom toelaat om selfonderhoudend te wees. Dit sal ook streeksmarkte bedien en waarde – finansieel en strategies – vir Suid-Soedan en Suid-Afrika toevoeg," het Radebe gesê.
"Hierdie projek is nie net vir Suid-Soedan nie, maar vir die Oos-Afrika-streek wat insluit Ethiopië, Tanzanië, Uganda en Kenia, terwyl Soedan 'n lewendige mark skep wat handel- en ander beleggingsmoontlikhede fasiliteer."
Radebe het gesê die bewering in die Sunday Times dat twee ander lande wat ook na die lewensvatbaarheid van die projek in Suid-Soedan gekyk en besluit het dit is nie die moeite werd nie, weerlê word deur die vlak van belangstelling van ander lande.
"Uit vyf Brics-lande is drie groot rolspelers in die petroleumbedryf (Rusland, China en Indië) reeds in Suid-Soedan," het hy gesê.
Die Sunday Times het berig Radebe het glo al meer as R20 miljoen aan die beoogde ooreenkoms bestee, onder meer vir die huur van 'n privaat straler. Die koste van die projek word geraam op US$1 miljard (sowat R14,6 miljard).
Die minister het in reaksie gesê daar is nog nie meer as R2,2 miljoen aan die projek bestee nie en dit sluit reis- en personeelkoste in.
Maklik – skaf al die belastings en heffings af wat die prys so opjaag!
Kyk maar, binnekort ontvang hy kommissie
R2.2 miljoen gespandeer NET op reis en verblyfkostes? Gevlieg met privaat straler! Het julle in die beste hotelle gebly en 6 gang maaltye geniet? Lekker vakansie van R2.2 m, terwyl feitlike en getekende onderhandelinge nog nie op skrif is nie. Moet seker weer en weer gaan todat iets geteken kan word, al is dit ook net 'n dankie sê kaartjie vir al die besoeke en belangstelling. Wens ek kon met my karige belastinggeld ook sulke vakansies beleef, maar julle gebruik ons belastinggeld vir ultra-luuks reise en verblyf. Dit is SA se metode van uitgerekte onderhandelinge todat geld weer aangevra moet… Lees meer »
Dit is seker waar Eskom se olie/diesel van 10 dae terug af gekom het, en wie gaan vir dit betaal? Krisis bestuur !!
Waar is sasol se steenkool heen ,wat die hele blapfrika van brandstof sou voorsien ou grote ? Na jul sjinese vriendjies …